pythainlp/thai-wiki-dataset-v4 huggingface dataset:
สมศักดิ์ พันธ์เกษม

สมศักดิ์ พันธ์เกษม (เกิด 31 ธันวาคม พ.ศ. 2501) อดีตประธานคณะกรรมาธิการการเงิน การคลัง การธนาคาร สถาบันการเงินและตลาดการเงินในสภาผู้แทนราษฎรไทย ชุดที่ 25 และอดีตสมาชิกสภาผู้แทนราษฎรจังหวัดนครราชสีมา
ประวัติ.
สมศักดิ์ พันธ์เกษม หรือ เสี่ยเบี้ยว เกิดเมื่อวันที่ 31 ธันวาคม พ.ศ. 2501 สำเร็จการศึกษาจากโรงเรียนอัสสัมชัญนครราชสีมา จบชั้นมัธยมปลายที่โรงเรียนเซ็นต์คาเบรียล ระดับปริญญาตรี วิทยาศาสตรบัณฑิต สาขาวิชาเกษตรศาสตร์ จากคณะเกษตร มหาวิทยาลัยเกษตรศาสตร์
การทำงาน.
สมศักดิ์ พันธ์เกษม เป็นนักการเมืองชาวนครราชสีมา เข้าสู่งานการเมืองครั้งแรกในการเลือกตั้ง พ.ศ. 2538 ในการลงสมัครรับเลือกตั้ง ส.ส.สังกัดพรรคชาติพัฒนา และได้รับเลือกตั้งเป็น ส.ส.สมัยแรก
ต่อมาได้รับเลือกตั้งต่อเนื่องในการเลือกตั้ง พ.ศ. 2539 และ พ.ศ. 2544 ในสังกัดพรรคชาติพัฒนาเช่นเดิม จนกระทั่งมีการยุบพรรคไปรวมกับพรรคไทยรักไทย. ในการเลือกตั้ง พ.ศ. 2548 เขาจึงลงสมัครและได้รับเลือกตั้งเป็น ส.ส.สมัยที่ 4 ในนามพรรคไทยรักไทย
สมศักดิ์ ว่างเว้นจากงานการเมือง โดยในปี 2554 เขาได้ลงสมัครรับเลือกตั้งในนามพรรคชาติพัฒนาเพื่อแผ่นดิน แต่แพ้ให้กับประนอม โพธิ์คำ จนกระทั่งในปี 2562 จึงย้ายมาร่วมงานกับพรรคพลังประชารัฐ และได้รับเลือกตั้งเป็น ส.ส.สมัยที่ 5
เขาได้เป็นประธานคณะกรรมาธิการการเงิน การคลัง การธนาคาร สถาบันการเงินและตลาดการเงิน สภาผู้แทนราษฎรไทย ชุดที่ 25
ในวันที่ 15 กุมภาพันธ์ พ.ศ. 2565 เขาเข้าร่วมกับพรรคภูมิใจไทย
สมาชิกสภาผู้แทนราษฎร.
สมศักดิ์ พันธ์เกษม ได้รับการเลือกตั้งเป็นสมาชิกสภาผู้แทนราษฎรมาแล้ว 5 สมัย คือ
สถาปัตยกรรมโรมาเนสก์แบบริชาร์ดซัน

สถาปัตยกรรมโรมาเนสก์แบบริชาร์ดซัน  เป็นรูปแบบทางสถาปัตยกรรมหนึ่งของสถาปัตยกรรมฟื้นฟูโรมาเนสก์ ตั้งชื่อตามสถาปนิก เฮนรี ฮอบซัน ริชาร์ดซัน (1838–1886) รูปแบบฟื้นฟูนี้ใช้องค์ประกอบจากสถาปัตยกรรมโรมาเนสก์ยุคศตวรรษที่ 11-12 ของฝรั่งเศส สเปน และอิตาลี ริชาร์ดซันเริ่มใช้องค์ประกอบเหล่านี้เป็นครั้งแรกในงานออกแบบริชาร์ดซันโอล์มสเตดคอมเพลกซ์ในเมืองบัฟฟาโล รัฐนิวยอร์ก เมื่อปี 1870 
อิทธิพล.
สถาปัตยกรรมแบบริชาร์ดซเนียนโรมาเนสก์มีอิทธิพลต่อสถาปนิกในยุคถัด ๆ มาจำนวนมาก เช่นบริษักออกแบบ สไพเออร์แอนด์รอห์นส์ และ จอร์จ ดี. เมเซินจากเดทรอยด์, เอ็ดเวิร์ด เจ. เลนน็อกซ์ และ จอห์น เวลล์บอร์น รูท จากโทรอนโท เป็นต้น 
ส่วนในต่างประเทศ รูปแบบสถาปัตยกรรมนี้มีอิทธิพลต่อโฟล์ก แซตเตอร์วาลล์ ผู้นำรูปแบบนี้ไปปรากฏในงานออกแบบสถานีรถไฟหลายแห่งในประเทศสวีเดน และต่อสถาปนิกชาวฟินแลนด์ เอเลียล ซาริเนน
อนุสัญญาว่าด้วยการยอมรับนับถือและการบังคับตามคำชี้ขาดอนุญาโตตุลาการต่างประเทศ

อนุสัญญาว่าด้วยการยอมรับนับถือและการบังคับตามคำชี้ขาดอนุญาโตตุลาการต่างประเทศ  เรียกทั่วไปว่า อนุสัญญานิวยอร์ก  เป็นอนุสัญญาซึ่งที่ประชุมทูตสหประชาชาติลงมติรับเมื่อวันที่ 10 มิถุนายน ค.ศ. 1958 และมีผลใช้บังคับในวันที่ 7 มิถุนายน ค.ศ. 1959 อนุสัญญาฯ กำหนดให้ศาลรัฐที่ทำสัญญากันเปิดให้ความตกลงของเอกชนสามารถใช้การอนุญาโตตุลาการ ตลอดจนยอมรับและบังคับใช้คำชี้ขาดอนุญาโตตุลาการที่กระทำในรัฐที่ทำสัญญาอื่น อนุสัญญาฯ ถือว่าเป็นตราสารก่อตั้งสำหรับการอนุญาโตตุลาการระหว่างประเทศ และใช้กับการอนุญาโตตลุการที่ไม่ถือเป็นคำชี้ขาดในประเทศในรัฐที่กำลังแสวงการยอมรับและใช้บังคับคำชี้ขาด
โพบอย

โพบอย (หรือ po-boy, po boy) หรือ พัวร์บอย (ตรงตัว: เด็กชายผู้ยากจน) เป็นแซนด์วิชท้องถิ่นจากรัฐลุยเซียนา ในรูปแบบส่วนใหญ่ของโพบอยจะประกอบด้วยเนื้อสัตว์ ซึ่งนิยมใช้เนื้อย่าง, แฮมอบ หรือ อาหารทะเลทอด ส่วนใหญ่มักใช้ กุ้ง, ครอฟิช, ปลา, หอยนางรม หรือ ปู ขนมปังที่ใช้คือขนมปังฝรั่งเศสแบบนิวออร์ลีนส์ ซึ่งมีลักษณะเด่นคือความกรอบด้านนอกและนุ่มฟูด้านใน 
นอกจากนี้ไส้ในอาจใช้ไส้กรอกเผ็ดสไตล์ลุยเซียนา, เฟรนช์ฟรายส์, เนื้อไก่, จระเข้, เป็ด, กระต่ายทอด, ไส้กรอกบูด็อง และมัสตาร์ดแบบครีโอล
การทำแซนด์วิชโพบอยแบบดั้งเดิมจะเลือกใช้ "ขนมปังโพบอย" (Po' boy bread) ซึ่งเป็นขนมปังฝรั่งเศสแบบท้องถิ่นของนิวออร์ลีนส์ มีลักษณะเด่นคือใช้แป้งน้อยกว่าแต่ใส่น้ำมากกว่าบาแกต ส่งผลให้ขนมปังมีความนุ่มฟูมากกว่า ขนมปังแบบโพบอยเริ่มมีขึ้นในยุค 1700s ที่ซึ่งสภาพภูมิอากาศแถบอ่าวไม่เอื้อต่อการผลิตแป้งในจำนวนมาก
พระแม่นางผลทิพย์สุวรรณ (เขียว)

พระแม่นางผลทิพย์สุวรรณ นามเดิม เขียว เป็นบาทบริจาริกาตำแหน่งพระแม่นางชั้นเอกฝ่ายซ้ายในสมเด็จพระหริรักษ์รามมหาอิศราธิบดี หรือนักองค์ด้วง โดยได้รับการแต่งตั้งเมื่อ พ.ศ. 2391 และเป็นพระชนนีของพระองค์เจ้าจอจแรด ครั้นใน พ.ศ. 2399 สมเด็จพระหริรักษ์รามมหาอิศราธิบดีจัดพระราชพิธีเกศากันต์แก่พระองค์เจ้าจอจแรด จึงพระราชทานพระนามใหม่ว่า ศิริวงษ์
ทว่าหลังสมเด็จพระหริรักษ์รามมหาอิศราธิบดีเสด็จสวรรคต พระบาทสมเด็จพระนโรดม บรมรามเทวาวตาร หรือนักองค์ราชาวดี ไม่พอพระทัยพฤติกรรมของพระองค์เจ้าวัตถาและพระองค์เจ้าศิริวงษ์นัก เพราะเห็นว่ามีพฤติการณ์เป็นกบฏ มีพระราชประสงค์จะให้อนุชาต่างพระชนนีทั้งสองพระองค์นี้เสด็จกลับกรุงเทพมหานครเสีย
กระทั่งใน พ.ศ. 2404 พระบาทสมเด็จพระนโรดมทรงให้ไพร่พลใช้อาวุธปืนยิงพระตำหนักของพระองค์เจ้าวัตถาและพระองค์เจ้าศิริวงษ์ทำนองว่าปลุกให้ตื่น จะได้กลับไปกรุงเทพมหานครเร็ว ๆ แต่ไพร่พลของพระองค์เจ้าวัตถาถืออาวุธออกมาตอบโต้บ้าง พระองค์เจ้าวัตถาเห็นว่าสู้ไม่ไหว จึงทรงพายายแก้ว (พระอัยยิกา) แม่นางคำ (พระมารดา) และแม่นางดอกบัว (หม่อมในพระองค์) พร้อมบ่าวไพร่ ขี่ม้าหนีไปกรุงเทพมหานคร ต่อมาพระบาทสมเด็จพระนโรดมตรัสให้ออกญาเสนาธิบดี (เล็ก) กับออกญาราชเดชะ (เอก) ยกไพร่พลไล่ตามจนสุดเขตแดน แล้วให้จับพระแม่นางผลทิพย์สุวรรณ พระชนนีของพระองค์เจ้าศิริวงษ์ จำขังในพระราชวัง
สมเด็จพระวรราชินี (เภา)

สมเด็จพระวรราชินีนาถ (พ.ศ. 2363–2412) พระนามเดิม เภา หรือ เพา เป็นพระเทพีในสมเด็จพระหริรักษ์รามมหาอิศราธิบดี และเป็นพระวรราชมารดาในพระบาทสมเด็จพระสีสุวัตถิ์
พระราชประวัติ.
สมเด็จพระวรราชินีนาถ ประสูติเมื่อมะโรงโทศก มีพระนามเดิมว่า เภา หรือ เพา เป็นธิดาของพระมนตรีธิราช เบื้องต้นทรงเข้ารับราชการเป็นบาทบริจาริกาในตำแหน่งพระสนมชั้นแม่นาง ตามเสด็จนักองค์ด้วงเมื่อครั้งประทับอยู่วังเจ้าเขมรในกรุงเทพมหานคร ประสูติกาลพระราชโอรสพระองค์หนึ่งคือ นักองค์ศรีสวัสดิ ประสูติเมื่อปีชวดโทศก
หลังสมเด็จพระหริรักษ์รามมหาอิศราธิบดีขึ้นเสวยราชสมบัติกรุงกัมพูชาแล้ว ทรงตั้งพระนามแก่เจ้านายฝ่ายในและบรรดาศักดิ์บาทบริจาริกาในราชสำนักทั้งหมด ทรงพระกรุณาพระราชทานพระนามแก่นักนางเภา เป็น พระปิโยพระบรมอัจฉราอับศร ในตำแหน่งพระเทพี คู่กับนักนางแป้น ที่ทรงพระกรุณาพระราชทานพระนามว่า พระปิโยพระบรมท้าวธิดา
พระปิโยพระบรมอัจฉราอับศรสวรรคตในปีมะโรงสัมฤทธิศก ตรงกับ พ.ศ. 2412 สิริพระชนมายุ 42 พรรษา หลังพระบาทสมเด็จพระสีสุวัตถิ์ เสวยราชสมบัติกรุงกัมพูชา จึงสถาปนาพระราชชนนีขึ้นเป็นสมเด็จพระวรราชินีนาถย้อนหลัง พระอัฐิถูกบรรจุไว้ภายในพระเจดีย์สมเด็จพระหริรักษ์มหาอิศราธิบดี บนเขาพระราชทรัพย์ อำเภอพญาฦๅ จังหวัดกันดาล เคียงกับพระสวามี และสมเด็จพระวรราชินี (แป้น)
วรสิทธิ์ กัลป์ตินันท์

วรสิทธิ์ กัลป์ตินันท์ (เกิด
24 เมษายน พ.ศ. 2520) ชื่อเล่น บอมบ์ ปัจจุบันดำรงตำแหน่งสมาชิกสภาผู้แทนราษฎรจังหวัดอุบลราชธานี 4 สมัย ในสังกัดพรรคเพื่อไทย และอดีตประธานคณะกรรมาธิการการอุตสาหกรรมในสภาผู้แทนราษฎรไทย ชุดที่ 25
ประวัติ.
วรสิทธิ์ เกิดเมื่อวันที่ 24 เมษายน พ.ศ. 2520 เป็นบุตรนายเกรียง กัลป์ตินันท์ อดีต สส.อุบลราชธานี เขาสำเร็จการศึกษาระดับปริญญาตรี ศิลปศาสตรบัณฑิต การพัฒนาชุมชน จากมหาวิทยาลัยราชภัฏอุบลราชธานี ระดับปริญญาโท รัฐประศาสนศาสตรมหาบัณฑิต จากมหาวิทยาลัยเฉลิมกาญจนา จังหวัดศรีสะเกษ
ด้านครอบครัวสมรสกับพิศทยา ไชยสงครามนายกเทศมนตรีนครอุบลราชธานี เมื่อ 22 พฤษภาคม พ.ศ. 2562
การทำงาน.
วรสิทธิ์ เป็นนักธุรกิจในพื้นที่อุบลราชธานี ถือครองหุ้นในกิจการอาทิ หจก.อุบลวรสิทธิ์ และบริษัท กัลป์ตินันท์ จำกัด เขาเข้าสู่งานการเมืองโดยการลงสมัครรับเลือกตั้งสมาชิกสภาผู้แทนราษฎรจังหวัดอุบลราชธานี ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2550 สังกัดพรรคพลังประชาชน พร้อมกับ โกวิทย์ ธรรมานุชิต และสมบัติ รัตโน แต่นายวรสิทธิ์ ได้รับเลือกตั้งเป็น สส.สมัยแรกเพียงคนเดียวที่มาจากพรรคพลังประชาชน ส่วนอีก 2 ที่นั่งเป็นของพรรคประชาธิปัตย์
ต่อมาในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2554 และการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 เขาได้รับเลือกตั้งต่อเนื่อง ในนามพรรคเพื่อไทย และในปี 2563 ได้รับเลือกเป็นประธานคณะกรรมาธิการการอุตสาหกรรม ในสภาผู้แทนราษฎรไทย ชุดที่ 25
สมาชิกสภาผู้แทนราษฎร.
วรสิทธิ์ กัลป์ตินันท์ ได้รับเลือกตั้งเป็นสมาชิกสภาผู้แทนราษฎรในปี พ.ศ. 2550 สังกัดพรรคพลังประชาชน และได้รับเลือกอีก 4 สมัยติดต่อกัน คือ
เพชรชมพู กิจบูรณะ

เพชรชมพู กิจบูรณะ (เกิด 19 ตุลาคม พ.ศ. 2536) ชื่อเล่น เพชร อดีตสมาชิกสภาผู้แทนราษฎร แบบบัญชีรายชื่อ สังกัดพรรครวมพลัง และเป็นสมาชิกสภาผู้แทนราษฎรที่อายุน้อยที่สุดในสภาผู้แทนราษฎรไทย ชุดที่ 25
ประวัติ.
เพชรชมพู กิจบูรณะ เกิดเมื่อวันที่ 19 ตุลาคม พ.ศ. 2536 ที่กรุงเทพมหานคร เข้าเรียนระดับประถมในประเทศไทย จากนั้นเข้าเรียนชั้นมัธยมในประเทศสิงคโปร์ ต่อมาสำเร็จการศึกษาระดับปริญญาตรี Bachelor of Arts (Philosophy, Politics & Economics) จากมหาวิทยาลัยเดอรัม ประเทศอังกฤษ และ Bachelor of Law BPP UNIVERSITY ประเทศอังกฤษ
การทำงาน.
เพชรชมพู กิจบูรณะ ทำกิจกรรมเกี่ยวกับการเมืองโดยเคยขึ้นปราศรัยบนเวที กปปส. รวมถึงยังเคยเป็นตัวแทนประเทศขึ้นเวทีระดับโลกอย่าง One Young World เมื่อปี 2557 ที่ประเทศไอร์แลนด์
เพชรชมพู เป็นผู้ร่วมก่อตั้งพรรครวมพลังประชาชาติไทย และเป็นโฆษกพรรค และลงสมัครรับเลือกตั้งสมาชิกสภาผู้แทนราษฎรแบบบัญชีรายชื่อ สังกัดพรรครวมพลังประชาชาติไทย ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 ได้รับเลือกตั้งเป็น ส.ส.ที่มีอายุน้อยที่สุดในสภาผู้แทนราษฎร
วันจันทร์ที่ 18 ตุลาคม ปี พ.ศ. 2564 เธอได้ยื่นหนังสือลาออกจากการเป็นสมาชิกพรรครวมพลังประชาชาติไทย ส่งผลให้พ้นจากสมาชิกภาพ ส.ส. ในทันที โดยมี นางสุเนตตา แซ่โก๊ะ ขึ้นมาดำรงตำแหน่งแทน
สกุลมันแกว

สกุลมันแกว (ชื่อวิทยาศาสตร์: "Pachyrhizus") เป็นพืชตระกูลถั่วที่มีถิ่นกำเนิดในทวีปอเมริกาในเขตร้อนและกึ่งเขตร้อน สกุลมันแกวมีประมาณอย่างน้อย 4-5 ชนิด ทุกชนิดเป็นเถาเลื้อย มีหัวเดี่ยวอวบใหญ่ขยายจากรากแก้ว ส่วนมากกินได้ ใบประกอบด้วย 3 ใบย่อยซึ่งมีรูปทรงและแบบขอบใบต่าง ๆ ดอกมีสีขาว ชมพู ฟ้า ม่วง เป็นช่อ เมล็ดออกทรงสี่เหลี่ยมจตุรัสค่อนข้างแบน เรียงในฝัก
ชนิด.
สกุลมันแกวเป็นสกุลพืชที่มีจำนวนชนิดไม่มาก มีประมาณอย่างน้อย 4-5 ชนิด ได้แก่
ซีเจ อีเอ็นเอ็ม

ซีเจ อีเอ็นเอ็ม (ย่อมาจาก CJ Entertainment aNd Merchandising) เป็นบริษัทบันเทิงและค้าปลีกของเกาหลีใต้ที่ก่อตั้งขึ้นในปี 2018 
ซีเจ อีเอ็นเอ็ม ก่อตั้งขึ้นจากการควบรวมกิจการของ 2 บริษัทย่อยของกลุ่มซีเจ คือซีเจ อีแอนด์เอ็ม และ ซีเจ โอ ช้อปปิ้ง ตามลำดับในเดือนกรกฎาคม 2018 และเมื่อเร็ว ๆ นี้ บริษัทฯ ได้จัดทำข้อตกลงสิทธิ์ดูก่อนใคร (First-look deal) ร่วมกับวอร์เนอร์ฮอริซอน
วัดแก้วมงคล (จังหวัดสมุทรสาคร)

วัดแก้วมงคล เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลกาหลง อำเภอเมืองสมุทรสาคร จังหวัดสมุทรสาคร มีที่ดินตั้งวัดเนื้อที่ 20 ไร่ ทางทิศใต้ของวัดจดชายทะเล
วัดแก้วมงคลตั้งเมื่อวันที่ 4 มกราคม พ.ศ. 2510 ชาวบ้านได้สร้างวัดขึ้นในหมู่บ้านโดยมีพระครูอภิชัยที่ได้ธุดงค์มาจากเชียงใหม่ มาเป็นเจ้าอาวาสรูปแรกและได้ช่วยกันบูรณะและพัฒนาวัดมาจนถึงปัจจุบัน ได้รับพระราชทานวิสุงคามสีมา เมื่อ พ.ศ. 2511 เขตวิสุงคามสีมา กว้าง 20 เมตร ยาว 40 เมตร ได้รับพระราชทานวิสุงคามสีมาครั้งหลังเมื่อวันที่ 20 กันยายน พ.ศ. 2550 วัดยังให้ทางราชการสร้างโรงเรียนบ้านชายทะเลกาหลงในที่ดินของวัด ได้ก่อตั้งขึ้น เมื่อวันที่ 22 สิงหาคม พ.ศ. 2483 โดยอาศัยซากเรือสำเภาจีนที่มาอับปางอยู่ที่ชายทะเลกาหลงมาสร้าง แต่ในปี พ.ศ. 2563 ได้ปิดตัวลงอย่างถาวร เนื่องจากเป็นโรงเรียนขนาดเล็กที่สุดในสมุทรสาครและจำนวนนักเรียนที่น้อยลงในแต่ละปีการศึกษา 
อาคารเสนาสนะ ได้แก่ อุโบสถ กว้าง 20 เมตร ยาว 40 เมตร สร้างเมื่อ พ.ศ. 2502 เป็นอาคารไม้ หอสวดมนต์ กว้าง 12 เมตร ยาว 22 เมตร สร้างเมื่อ พ.ศ. 2527 เป็นอาคารไม้ กุฏิสงฆ์ จำนวน 5 หลัง เป็นอาคารไม้ ศาลาอเนกประสงค์ กว้าง 11 เมตร ยาว 25 เมตร สร้างเมื่อ พ.ศ. 2543 เป็นอาคารไม้ หอกลอง หอระฆัง และโรงครัว
วัดเทียนถวาย

วัดเทียนถวาย เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลบ้านใหม่ อำเภอเมืองปทุมธานี จังหวัดปทุมธานี
ประวัติ.
วัดเทียนถวายสร้างขึ้นเมื่อประมาณ พ.ศ. 1880 เล่ากันว่า พระเจ้าอู่ทองในฐานะเป็นเจ้าเมืองขณะนั้น ทรงสั่งให้สร้างขึ้นในคราวที่ได้อพยพหนีโรคระบาดมาตั้งกองเกวียนพักอาศัยกลางคืนจุดไฟสว่างไสว พักอยู่ประมาณ 1 เดือนเศษ ก่อนที่จะอพยพกลับเมือง ขนานนามวัดว่า วัดเกวียนไสว แต่ต่อมาเพี้ยนมาเป็น "วัดเทียนถวาย" ชาวบ้านยังเรียกอีกชื่อว่า วัดเหล้าจืด หมายถึงคนเมาสุรามาถึงวัดนี้ก็หายเมาเสมือนกับว่าเหล้าจืด เพราะเกรงกลัวเจ้าอาวาสในสมัยก่อนนี้คือ พระธรรมานุสารี (สว่าง ธมฺม โชโต) 
วัดได้รับพระราชทานวิสุงคามสีมาแต่เดิมประมาณ พ.ศ. 1885 เขตวิสุงคามสีมา กว้าง 19.80 เมตร ยาว 29 เมตร พระบาทสมเด็จพระจุลจอมเกล้าเจ้าอยู่หัวได้เคยเสด็จทางชลมารคพร้อมด้วย ข้าราชบริพารเมื่อวันที่ 28 กรกฎาคม ร.ศ. 125 (พ.ศ. 2449) ได้พระราชทานพระราชทรัพย์ 20 บาท พร้อมกับโปรดให้ถ่ายพระบรมฉายาลักษณ์ร่วมกับพระธรรมานุสารีเจ้าอาวาสขณะนั้นด้วย
สภาพทางภูมิศาสตร์ของวัด มีต้นไม้โบราณมาก ต้นใหญ่ เช่น ต้นตะเคียน แต่ไม่ปรากฏต้นตาลโตนดตามที่สุนทรภู่ไว้ในนิราศพระบาท เมื่อครั้งพระสัมพันธวงศ์เธอ พระองค์เจ้าปฐมวงศ์เสด็จไปนมัสการพระพุทธบาทสระบุรี โดยกล่าวว่า "สูงละลิ่วทิวเมฆเป็นหมอกมน สะพรั่งต้นตาลโตนดอนาถครัน" ชาวบ้านเล่าว่า ต้นตาลที่หมดไปเพราะบริเวณนี้น้ำท่วม หลังจากการขุดคลองรังสิตทำให้เกิดน้ำวนและมีพื้นดินงอกเพิ่มขึ้น น้ำจึงท่วมเป็นประจำ ภายหลังจึงได้สร้างเขื่อนกั้นน้ำ แต่ไม่สามารถป้องกันได้ ต้นตาลจึงตายหมด
อาคารเสนาสนะ.
อาคารเสนาสนะที่สำคัญ คือ อุโบสถศิลปะสมัยอยุธยา ภายในประดิษฐานพระประธานปางมารวิชัยและพระพุทธรูปปางป่าเลไลย์ ที่หน้าบันตกแต่งด้วยลายปูนปั้นเป็นรูปวิทยาธรในป่าหิมพานต์ผุดขึ้นจากดอกไม้ มีลายกระหนกเครือเถาประกอบด้วยช่อฟ้า ใบระกา หางหงส์ นอกจากนี้ภายในวัดยังพบเจดีย์ย่อมุมไม้สิบสอง
วัดแพรก

วัดแพรก [แพฺรก] เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในหมู่ที่ 4 บ้านหัวคูนอก ตำบลปลายบาง อำเภอบางกรวย จังหวัดนนทบุรี
ประวัติการสร้างวัดแพรกมีการเล่าไว้สองแบบ แบบแรกกล่าวว่า วัดแพรกสร้างขึ้นในสมัยอยุธยาตอนกลาง มีเรื่องเล่าว่า เดิมบริเวณนี้เป็นท้องนา มีครอบครัวชาวมอญอาศัยอยู่ ชาวมอญชื่อนายทองซึ่งชาวบ้านเรียกว่าท่านขุนทอง มีภรรยาชื่อนางแจก ได้ให้บุตรชายชื่อนายมากหรือนายบุญมากบวชเป็นพระ โดยต้องเดินแห่ลัดทุ่งไปบวชที่วัดปรางค์หลวงและจำพรรษาที่วัดโบสถ์บน เมื่อครอบครัวของท่านขุนทองเดินทางไปทำบุญที่วัดด้วยความยากลำบาก พระบุญมากจึงปรารภกับโยมพ่อและโยมแม่ของท่านว่าสมควรสร้างวัดขึ้นในหมู่บ้านของพวกตน ครอบครัวชาวมอญนี้จึงได้สร้างวัดขึ้น โดยนางแจกบริจาคที่นา 9 ไร่ และนิมนต์พระอาจารย์บัวหรืออาจารย์สายบัว ธมฺมรกฺขิโต มาเป็นประธานในการสร้าง ชาวบ้านเรียกวัดว่า วัดยายแจก เมื่อท่านขุนทองถึงแก่กรรม นางแจกก็สร้างวิหารอุทิศแก่ท่านขุนทอง และเมื่อท่านอาจารย์สายบัวมรณภาพ นางแจกก็สร้างพระพุทธรูปปางปาลิไลยก์ขึ้น 2 องค์ ไว้หน้าวิหาร บรรดาชาวพุทธพากันเรียกพระพุทธรูปองค์นี้ว่า "หลวงพ่อบัว" และต่อมาได้เรียกชื่อวัดเพี้ยนกันไปจนกลายเป็น "วัดแพรก" เมื่อราว พ.ศ. 2230 ส่วนแบบที่สองมาจากหนังสือ "ประวัติวัดทั่วราชอาณาจักร เล่ม 2" ซึ่งกล่าวว่า วัดแพรกสร้างขึ้นเมื่อ พ.ศ. 2440 ที่ดินที่ตั้งวัดนั้นปรากฏว่าเป็นที่ดินพระราชทานตั้งแต่สมัยพระบาทสมเด็จพระจอมเกล้าเจ้าอยู่หัว วัดตั้งอยู่ริมคลองตรงที่คลองสี่สายมาตัดกัน ได้แก่ คลองหัวคู คลองบางคูเวียง คลองขื่อขวาง และคลองปลายบาง บริเวณนี้เป็นที่จอดพักแพไม้ไผ่ดูเกะกะไม่เป็นระเบียบ ชาวบ้านเรียกว่า "วัดแพรก" [แพ-รก] นานเข้าก็ออกเสียงเพี้ยนเป็น [แพฺรก]
วัดแพรกได้รับพระราชทานวิสุงคามสีมาเมื่อวันที่ 25 ตุลาคม พ.ศ. 2516 เขตวิสุงคามสีมากว้าง 15 เมตร ยาว 32 เมตร และได้ผูกพัทธสีมาเมื่อ พ.ศ. 2517
สุเทพ อู่อ้น

สุเทพ อู่อ้น (เกิด 26 ธันวาคม พ.ศ. 2512) เป็นนักการเมืองชาวไทย อดีตสมาชิกสภาผู้แทนราษฎร แบบบัญชีรายชื่อ อดีตกรรมการบริหารพรรคก้าวไกล อดีตประธานสหภาพแรงงาน อดีตประธานคณะกรรมาธิการการแรงงาน สภาผู้แทนราษฎร
ประวัติ.
สุเทพ เกิดเมื่อวันที่ 26 ธันวาคม พ.ศ. 2512 สำเร็จการศึกษารัฐประศาสนศาสตรบัณฑิต การจัดการ คณะมนุษยศาสตร์และสังคมศาสตร์ จากมหาวิทยาลัยทักษิณ
การทำงาน.
งานด้านแรงงาน.
สุเทพ เคยทำงานบริษัท อีซูซุ มอเตอร์ (ประเทศไทย) จำกัด เป็นผู้ก่อตั้งสหภาพแรงงานยานยนต์และอะไหล่อีซูซุ ประเทศไทย ปี 2541 เป็นผู้ก่อตั้งสมาพันธ์แรงงานอีซูซุ ประเทศไทย ปี 2556 และเป็นผู้ร่วมสนับสนุนการจัดตั้งสภาองค์การลูกจ้างแรงงานยานยนต์แห่งประเทศไทย โดยดำรงตำแหน่งรองประธานสภาฯ
งานการเมือง.
ต่อมาเขาได้เข้าร่วมกิจกรรมทางการเมืองกับพรรคอนาคตใหม่ นำโดย ธนาธร จึงรุ่งเรืองกิจ และลงสมัครรับเลือกตั้ง สส. แบบบัญชีรายชื่อ ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 เดิมเป็น สส. สังกัดพรรคอนาคตใหม่ เมื่อพรรคอนาคตใหม่ถูกยุบเมื่อวันที่ 21 ก.พ. 2563 ได้ย้ายไปสังกัดพรรคก้าวไกลตั้งแต่เดือนมีนาคม 2563 และเขาได้รับเลือกเป็นกรรมการบริหารพรรค และได้รับเลือกเป็นประธานคณะกรรมาธิการแรงงานในสภาผู้แทนราษฎรไทย ชุดที่ 25
สุเทพ ได้เลื่อนขึ้นมาเป็น สส.สมัยที่ 2 แทนณธีภัสร์ กุลเศรษฐสิทธิ์ ซึ่งพ้นจากตำแหน่งด้วยคำพิพากษาของศาลอาญามีนบุรี คดีเมาแล้วขับ เมื่อเดือนกรกฎาคม พ.ศ. 2566
สมาชิกสภาผู้แทนราษฎร.
สุเทพ อู่อ้น ได้รับเลือกตั้งเป็นสมาชิกสภาผู้แทนราษฎรมาแล้ว 2 สมัย
ตอนเย็น

ตอนเย็น เป็นช่วงเวลาของวันตั้งแต่ตอนบ่าย ไปจนถึงช่วงต้นกลางคืน เวลาที่แน่นอนที่เริ่มต้นและสิ้นสุดของตอนเย็น จะขึ้นอยู่กับสถานที่ ช่วงเวลาของปีและวัฒนธรรม แต่โดยทั่วไปมักถือกันว่าเริ่มต้นเมื่อดวงอาทิตย์เคลื่อนที่ต่ำลงบนท้องฟ้าและยาวนานไปจนถึงช่วงสนธยา
นิรุกติศาสตร์.
คำนี้มาจากภาษาอังกฤษเก่า ǣfnung ซึ่งหมายถึง 'การมาของเย็น, พระอาทิตย์ตก, เวลารอบดวงอาทิตย์ตก' ซึ่งมีที่มาจาก æfnian ที่มีความหมายว่า "กลายเป็นตอนเย็นเติบโตไปสู่ตอนเย็น" æfnian ภาษาอังกฤษเก่า มีต้นกำเนิดมาจาก æfen (eve) ซึ่งหมายถึง "เวลาระหว่างพระอาทิตย์ตกและความมืดมิด" และมีความหมายเหมือนกันกับ (ภาษาอังกฤษเก่า æfen) ซึ่งหมายถึงการสิ้นสุดของวัน การใช้ "ตอนเย็น" มีขึ้นตั้งแต่กลางศตวรรษที่ 15
ความสำคัญทางวัฒนธรรม.
บางภาษาที่ใช้ช่วงเวลาของวันในการทักทายจะมีคำทักทายพิเศษสำหรับตอนเย็น เช่น "Good Evening" ในภาษาอังกฤษ โดยปกติแล้วผู้คนจะไม่กล่าวลาโดยพูดว่า "สวัสดีตอนเย็น" แต่ก็สามารถทักทายด้วยคำว่า "สวัสดีตอนเย็น" และเมื่อจะกล่าวลาก็จะพูดว่า "ราตรีสวัสดิ์" แทนที่จะพูดว่า "สวัสดีตอนเย็น" แม้ว่าตอนนี้อาจจะยังเป็นตอนเย็น อยู่ก็ตาม 
ในภาษาอังกฤษ หลายคนทักทายใครบางคนด้วยคำว่า "Evening" แบบสั้น ๆ แทนที่จะเป็น "Good Evening" กิจกรรมทางสังคมและครอบครัวมักจัดขึ้นในช่วงเวลานี้ เช่น งานเลี้ยงอาหารมื้อเย็น หรืองานสังสรรค์ และความบันเทิงที่เป็นทางการมากขึ้น เช่น งานปาร์ตี้ โดยเฉพาะอย่างยิ่งงานเต้นรำ
นานะ นัตสึเมะ

นานะ นัตสึเมะ (อักษรโรมัน: Nana Natsume; 23 มกราคม ค.ศ. 1980 –) เป็นนักแสดงหญิงชาวญี่ปุ่น, อดีตเอวีไอดอล และผู้มีชื่อเสียงในประเทศญี่ปุ่น
ชีวิตและอาชีพ.
นัตสึเมะเกิดเมื่อวันที่ 23 มกราคม ค.ศ. 1980 ที่ซาไก จังหวัดโอซากะ ประเทศญี่ปุ่น (วันเกิดของเธอมักได้รับการรายงานว่าเป็น ค.ศ. 1982 และยังคงระบุไว้ในโปรไฟล์เอสโอดีของเธอ แต่เว็บไซต์อย่างเป็นทางการของเธอระบุปีเกิดของเธอเป็น ค.ศ. 1980) หลังจากสำเร็จการศึกษาจากไฮสกูล เธอได้ทำงานเป็นผู้ช่วยทันตแพทย์และพนักงานขายอสังหาริมทรัพย์ เธอเริ่มอาชีพในวงการบันเทิงด้วยการปรากฏตัวในรายการ"ออนเกิลส์ไฟล์"และ"คิวเออร์ซิกไนต์" ซึ่งเป็นรายการโทรทัศน์ท้องถิ่นช่วงดึกโอซากะ กระทั่งได้รับการทาบทามเพื่อทำงานในสื่อลามกเมื่อ ค.ศ. 2002 เธอย้ายไปโตเกียว โดยได้ปรากฏตัวในภาพถ่ายของนิตยสารหลายฉบับรวมถึง"ชูกังเก็นได"และ"วีคลีโพสต์" นอกจากนี้ เธอยังได้รับการนำเสนอในหนังสือภาพถ่ายชื่อ 727 ในเดือนกรกฎาคม ค.ศ. 2002 และในดีวีดี "อิมเมจ" (ไม่เปลือย) ในชื่อนานะ ซึ่งวางจำหน่ายในเดือนพฤศจิกายน ค.ศ. 2002
เหตุกราดยิงที่เฟดเอกซ์ในอินเดียแนโพลิส

ในวันที่ 15 เมษายน ค.ศ. 2021 เกิดเหตุกราดยิงหมู่ที่โกดังแห่งหนึ่งของเฟดเอกซ์กราวด์ในมชเมืองอินเดียแนโพลิส รัฐอินเดียนา สหรัฐอเมริกา ส่งผลให้มีผู้เสียชีวิต 9 ราย ในจำนวนนี้รวมถึงผู้ก่อเหตุซึ่งยิงตัวเองเสียชีวิต และมีผู้ได้รับบาดเจ็บอีกอย่างน้อยหกคน
โรงงานเฟดเอกซ์ที่เกิดเหตุตั้งอยู่ในภูมิภาคตะวันตกเฉียงใต้ของเมืองอินเดียแนโพลิส ใกล้กันกับท่าอากาศยานนานาชาติอินเดียแนโพลิส ตัวอาคารโกดังมีการติดตั้งเครื่องตรวจจับโลหะและประตูกั้นหมุนสำหรับเข้าทีละคนเพื่อป้องกันความปลอดภัย (security turnstiles) ที่ทางเข้า รวมถึงมีการบังคับให้พนักงานทุกคนต้องสแกนบัตรพนักงานเฟดเอกซ์ก่อนเข้าภายในอาคาร ผู้ก่อเหตุเป็นชายวัย 19 ปี อดีตพนักงานชองเฟดเอกซ์ ชื่อ แบรนดอน สก็อต โฮล (Brandon Scott Hole) และยังไม่ทราบแรงจูงใจก่อเหตุ
วัดวังตะกู (จังหวัดนครปฐม)

วัดวังตะกู เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลวังตะกู อำเภอเมืองนครปฐม จังหวัดนครปฐม
ไม่ปรากฏหลักฐานว่าใครเป็นผู้บริจาคที่ดินสร้างวัด ที่ระบุได้คือได้รับอนุญาตสร้างวัดเมื่อราว พ.ศ. 2375 ได้รับพระราชทานวิสุงคามสีมาครั้งแรกเมื่อ พ.ศ. 2493 เขตวิสุงคามสีมากว้าง 13.60 เมตร ยาว 21.60 เมตร ได้รับพระราชทานวิสุงคามสีมาครั้งที่สองเมื่อวันที่ 14 มิถุนายน พ.ศ. 2533 เขตวิสุงคามสีมากว้าง 40 เมตร ยาว 60 เมตร มีที่ดินตั้งวัดเนื้อที่ 46 ไร่ 2 งาน ทีมาของชื่อวัด แต่เดิมริมคลองหน้าวัดมีต้นตะกูจำนวนมาก และได้มีการตั้งชื่อตำบลว่าตำบลบางตะกู วัดจึงอนุโลมตามชื่อของตำบล เพราะบริเวณมีเพียงวัดเดียว เป็น วัดบางตะกู ถึงกระนั้นมีระบุไว้ในโฉนดที่ดินเมื่อ ร.ศ. 126 ว่า วัดเก่า (คู่กับวัดใหม่ คือ วัดใหม่ปิ่นเกลียว) ภายหลังมีผู้เปลี่ยนคำนำหน้าจากบางมาเป็นวังให้คล้องกับตำบลวังกะพีที่อยู่ใกล้กัน จึงได้ใช้ชื่อว่า "วัดวังตะกู" นับจากนั้นมา
อุโบสถหลังเก่า หน้าบันประดับด้วยเครื่องลายครามมีสภาพชำรุดมาก ทางวัดจึงได้รื้อถอนอุโบสถหลังเก่าและสร้างหลังใหม่ขึ้นแทน ปูชนียวัตถุที่สำคัญ ได้แก่ พระประธานประจำอุโบสถหลังใหม่ เป็นพระพุทธรูปปางสมาธิขนาดกลาง สมัยรัตนโกสินทร์ หน้าตักกว้าง 29 นิ้ว สูง 37 นิ้ว สร้างเมื่อ พ.ศ. 2375 มีรูปหล่อพระอัครสาวกอยู่เบื้องซ้ายขวา สูง 64 นิ้ว กว้าง 23 นิ้ว รูปหล่อเหมือนหลวงปู่บิน อิสสโร อดีตเจ้าอาวาส รูปหล่อพระมหากัจจายนะ พระศรีศากยมุนี และสมเด็จพระพุทธมหาจักรพรรดิ์ ไตรรัตนญาณ มณีนพรัตน์ นคราปฐมาภรณ์
เหตุกราดยิงโบสถ์ในชาร์ลสตัน

เหตุกราดยิงโบสถ์ที่ชาร์ลสตัน  หรือ เหตุสังหารหมู่โบสถ์ที่ชาร์ลสตัน  เป็นเหตุกราดยิงหมู่ที่เกิดขึ้นเมื่อวันที่ 17 มิถุนายน 2015 ในเมืองชาร์ลสตัน รัฐเซาท์แคโรไลนา ส่งผลให้ชาวแอฟริกัน-อเมริกันจำนวน 9 รายเสียชีวิตระหว่างช่วงศึกษาพระคัมภีร์ (Bible study) ในโบสถ์เอมานูเอลแอฟริกันเมธอดิสท์เอพิสคอเพิล ในบรรดาผู้เสียชีวิตคือบาทหลวงอาวุโส (senior pastor) และวุฒิสมาชิก คลีเมนทา ซี. พินซคนีย์ ในขณะที่มีผู้รอดชีวิตสามคน โบสถ์แห่งนี้เป็นหนึ่งในโบสถ์คริสต์ของคนดำที่เก่าแก่ที่สุดของสหรัฐ และเป็นศูนย์กลางของกิจกรรมอันเกี่ยวข้องกับสิทธิพลเมืองคนผิวดำมาโดยตลอด
ในเช้าวันรุ่งขึ้นหลังเกิดเหตุ เจ้าหน้าที่ตำรวจจับกุมไดแลนน์ รูฟ ผู้ก่อเหตุ ได้ในเมืองเชลบี รัฐนอร์ทแคโรไลนา รูฟเป็นชายวัย 21 ปีที่คลั่งลัทธินิยมความสูงส่งของคนผิวขาว ที่ซึ่งเขาเข้าร่วมการศึกษาพระคัมภีร์ (Bible study) ก่อนก่อเหตุ ภายหลังพบว่าเขาเลือกพุ่งเป้าก่อเหตุที่โบสถ์แห่งนี้เนื่องจากประวัติศาสตร์และสถานะของโบสถ์นี้ และเขาสามารถถูกดำเนินคดีในศาลรัฐบาลกลาง
ในเดือนธันวาคม 2016 เขาถูกตัดสินกระทำผิดในข้อหาอาชญากรรมของรัฐ รวม 33 กระทงในฐานความผิดอาชญากรรมจากความเกลียดชังและฆาตกรรม ในวันที่ 10 มกราคม 2017 เขาถูกตัดสินโทษประหารชีวิตจากอาชญากรรมที่ก่อ รูฟได้รับโทษแยกออกมาในฐานฆาตกรรม 9 กระทงจาก ศาลประจำรัฐเซาธ์แคโรไลนา และในเดือนเมษายน 2017 รูฟให้การรับสารภาพต่อฐานฆาตกรรมทั้ง 9 กระทง เพื่อหลีกเลี่ยงการได้รับโทษประหารชีวิตซ้ำสอง และถูกตัดสินรับโทษจำคุกตลอดชีวิตต่อ 1 กระทง เขาจะได้รับอุทธรณ์ทันที (automatic appeals) สำหรับโทษประหารชีวิต แต่ท้ายที่สุดเขาอาจยังถูกลงโทษประหารชีวิตได้จากระบบยุติธรรมของรัฐบาลกลาง
ขณะเกิดเหตุ นี่เป็นหนึ่งในสองเหตุกราดยิงครั้งที่ร้ายแรงที่สุดที่เคยเกิดขึ้นในศาสนสถานในสหรัฐอเมริกา ควบคู่ไปกับเหตุกราดยิงเมื่อปี 1991 ที่วัดพุทธในเมืองแวดเดลล์ รัฐแอริโซนา จนกระทั่งในปี 2017 ซึ่งเกิดเหตุกราดยิงโบสถ์ในซัทเธอร์แลนด์สปริงส์ และในปี 2018 ซึ่งเกิดเหตุกราดยิงซิโนกอกในพิทสเบิร์ก ที่มีจำนวนผู้เสียชีวิตมากกว่าเหตุการณ์นี้
การสังหารหมู่ที่วัดพรหมคุณาราม รัฐแอริโซนา

เหตุกราดยิงวัดพุทธที่แวดเดลล์ รัฐแอริโซนา หรือ เหตุสังหารหมู่วัดไทยในแวดเดลล์ เป็นเหตุกราดยิงหมู่ที่เกิดขึ้นที่วัดพรหมคุณาราม วัดไทยในเมืองแวดเดลล์ รัฐแอริโซนา สหรัฐอเมริกา เกิดขึ้นในปี 1991 ส่งผลให้มีผู้เสียชีวิตเป็นชาวไทยและผู้มีเชื้อสายไทยรวม 9 ราย ในจำนวนนี้ 6 รายเป็นพระสงฆ์ เหตุการณ์นี้เป็นเหตุกราดยิงที่มีผู้เสียชีวิตมากที่สุดในประวัติศาสตร์รัฐแอริโซนา
ภาพรวม.
เหตุการณ์เกิดขึ้นในช่วงเช้าตรู่ของวันที่ 10 สิงหาคม 1991 ผู้เสียชีวิตจากเหตุการณ์มีทั้งชาวไทยและผู้มีเชื้อสายไทย คือ
มีผู้พบร่างผู้เสียชีวิตในวันที่ 10 สิงหาคม 1991 โดยผู้พบศพคือ ฉวี บอร์เดอร์ คนครัวรับจ้างของวัด และ เปรมจิตร แฮทช์ ชาวไทยในแอริโซนา
เหยื่อทั้งเก้าถูกยิงเข้าด้านหลังของศีรษะ และศพถูกนำเรียงกันเป็นรูปวงกลม
การสืบสวน.
การจับกุมในขั้นต้น.
หลังเกิดเหตุ ชายสี่คนจากทูซอน ได้แก่ ลีโอ บรูซ (Leo Bruce), มาร์ก นูเนซ (Mark Nunez), ดันเท พาร์เคอร์ (Dante Parker) และวิกเตอร์ เซเรท (Victor Zerate) ถูกจับกุม ต่อมาจึงพบว่าทั้งหมดถูกจับกุมเนื่องจากไมค์ แมคกรอว (Mike McGraw) ผู้ป่วยโรงพยาบาลจิตเวชในทูซอนโทรหาผู้สืบสวนในมณฑลแมริโคปาแจ้งอ้างว่าเขารู้ว่าใครเป็นผู้ก่อการ ทั้งสี่ถูกหน่วงเหนี่ยวไว้เกือบ 13 ชั่วโมงจนทั้งหมดยอมรับสารภาพในจดหมาย ยกเว้นหนึ่งคน คือเซเรท (Zerate) ยืนยันความบริสุทธิ์จนถูกปล่อยตัวในเวลาถัดมาภายหลังเจ้าหน้าที่ได้รับวิดีโอยืนยันว่าเขาทำงานอยู่ในการแข่งขันวิ่งแข่งสุนัขห่างไปหลายร้อยไมล์จากที่เกิดเหตุในเวลาเมื่อเกิดเหตุ
ท้ายที่สุดจึงพบว่าอาวุธที่ใช้ไม่เป็นของใครทั้งสิ้น ทั้งสี่ต่อมาถูกเรียกขานโดยสื่อว่า "Tucson Four" (สี่สหายทูซอน) และถูกปล่อยตัว การจับกุมรอบนี้นำไปสู่ข้อถกเถียงในสังคมในเวลาต่อมา
การจับกุมครั้งหลัง.
ตำรวจพบอาวุธปืนไรเฟิล .22-คาลิเบอร์ เป็นของบุคคลวัย 16 ปี ในรถของเพื่อนวัย 17 ปี โจนาธาน ดูดี (Johnathan Doody) หรือ วีรพล คำแก้ว ชาวไทยโดยกำเนิดจากจังหวัดนครนายก ประเทศไทย การค้นพบนี้นำไปสู่การสอบสวนดูดีและแอลเลสซานโดร การ์เซีย (Allessandro Garcia) วัย 16 ปี การ์เซียอ้างว่าตนและดูดีเดินทางไปวัดพร้อมปืนไรเฟิล .22-คาลิเบอร์ และปืนพก 20-เกจของเขา ก่อนปล้นเงินราว 2,600 ดอลลาร์สหรัฐ และอุปกรณ์ A/V บางส่วน การ์เซียอ้างว่าดูดีเกิดตกใจกลัวเพราะคิดว่าหนึ่งในพระสงฆ์ในวัดขณะถูกปล้นจำเขาได้ว่าเป็นพี่/น้องชายของผู้ไปวัด จากนั้นจึงยิงเหยื่อทั้ง 9 รายเข้าในศีรษะด้วยปืนไรเฟิล ส่วนการ์เซียยิง 4 ร่างอีกครั้งเข้าในช่วงอก การ์เซียยังระบุว่าทั้งหมดเป็นไปตามแผน และได้คิดมาแล้วว่าจะไม่ให้เหลือผู้เห็นเหตุการณ์
การดำเนินการทางกฎหมาย.
ทั้งคู่ถูกตัดสินด้วยความผิดโจรกรรมด้วยอาวุธ และ ฆาตกรรม การ์เซียสารภาพผิดในปี 1993 เพื่อให้รอดจากโทษประหารชีวิต
ส่วนดูดีผ่านการอุทธรณ์จนสิ้นสุดในการตัดสินคดีครั้งที่สามในเดือนมกราคม 2014 ว่ามีความผิดจริงทุกสถาน รวมถึงฆาตกรรม 9 กระทง โดยคณะตุลาการอ้างคำสารภาพของการ์เซียและหลักฐานตามสภาพแวดล้อม ดูดีถูกตัดสินจำคุก 281 ปี ปัจจุบันเขาถูกจำคุกอยู่ที่คุกรัฐแอริโซนาที่ฟลอเรนซ์ และไม่สามารต้องโทษประหารชีวิตเนื่องจากอายุเมื่อก่อเหตุคือ 17 ปี ซึ่งขัดกับรัฐธรรมนูญว่าด้วยการห้ามโทษประหารชีวิตแก่ผู้อายุต่ำกว่า 18 ปีตามในคำตัดสินของศาลสูงในคดีความโรเปอร์และไซเมินส์
ขอฆ่าด้วยปราณี

ขอฆ่าด้วยปราณี () หรือ การุณยฆาต มาตรวัดความเป็นคน เป็นภาพยนตร์ชีวประวัติทางโทรทัศน์ ในปี 2010 เขียนบทภาพยนตร์โดย อดัม เมเซอร์ กำกับการแสดงโดยแบร์รี เลวินสัน นำแสดงโดยอัล ปาชิโน, ซูซาน ซาแรนดอน, จอห์น กูดแมน และ เบรนดา แวคคาโร โดยการเขียนบทภาพยนตร์ส่วนใหญ่ของเรื่องอิงจากหนังสือ "Between the Dying and the Dead: Dr. Jack Kevorkian's Life and the Battle to Legalize Euthanasia" โดย นีล นิโคล และ แฮร์รี ไวลี
ภาพยนตร์เรื่องนี้เป็นการบอกเล่าเรื่องราวของ "ดร.มูรัด ยาค็อบ เควอร์เคียน" หรือ "แจ็ก เควอร์เคียน" (นำแสดงโดย อัล ปาชิโน) พยาธิแพทย์ชาวอเมริกันเชื้อสายอาร์มีเนีย ผู้พยายามต่อสู้เรียกร้องสิทธิของผู้ป่วยระยะสุดท้ายและผู้พิการในการทำการุณยฆาตเพื่อให้พ้นจากความทรมานและความเจ็บปวดในรัฐมิชิแกน ด้วยอุปนิสัยในการพูดและการแสดงออกที่ตรงไปตรงมาทำให้เขามีฉายาที่สื่อมวลชนตั้งให้ว่า "Dr. Death" โดยเขามีผู้ช่วยส่วนตัวในการทำการุณยฆาตคือน้องสาวของเขา มาร์โก (แสดงโดยเบรนดา วัคคาโร) รวมถึงได้รับการสนับสนุนจากเพื่อนสนิทของเขาที่เป็นนักเทคนิคการแพทย์อย่าง นีล นิโคล (แสดงโดย จอห์น กูดแมน) และ เจเนท กู้ด (แสดงโดย ซูซาน ซาแรนดอน) โดย ดร.แจ็ก เควอร์เคียน ได้ทำการุณยฆาตให้ผู้ป่วยที่มีการร้องขออย่างเป็นทางการรวมทั้งสิ้น 130 คน
เนื่องด้วยในช่วงเวลาดังกล่าวการทำการุณยฆาตยังไม่เป็นที่ยอมรับและมีข้อโต้เถียงถึงจริยธรรมของแพทย์ที่มีหน้าที่ต้องรักษาผู้ป่วยรวมถึงขัดต่อหลักศาสนา ทำให้เขาถูกฟ้องเป็นจำเลยในข้อหาฆาตกรรมแต่เขาก็ชนะคดีในชั้นศาลทุกครั้ง เพราะในการจบชีวิตผู้ป่วยแต่ละรายนั้นเขาจะให้ผู้ป่วยเป็นคนลงมือด้วยตนเอง ส่วนตัวเขาจะทำหน้าที่ให้คำปรึกษารวมทั้งจัดหาและเตรียมอุปกรณ์เอาไว้ให้ ทำให้ศาลตัดสินว่าเป็นการฆ่าตัวตายของผู้ป่วย จนกระทั่งในการทำการุณยฆาตตามคำขอของผู้ป่วยรายสุดท้ายของเขา ด้วยความที่เขาต้องการนำประเด็นเรื่องสิทธิในการเลือกที่จะจบชีวิตตนเองของผู้ป่วยระยะสุดท้ายเพื่อให้พ้นจากความทรมานขึ้นสู่ศาลสูง เขาจึงตัดสินใจฉีดยาให้กับผู้ป่วยด้วยมือตนเอง แม้จะรู้ว่าการกระทำดังกล่าวอาจทำให้เขาต้องติดคุกก็ตาม
หลังจากภาพยนตร์เรื่องนี้ออกอากาศทางโทรทัศน์ก็ได้รับคำวิจารณ์เชิงบวกจากนักวิจารณ์ภาพยนตร์อย่างมาก โดยเฉพาะกับการแสดงของ อัล ปาชิโน ที่รับบทเป็น ดร.แจ็ก เควอร์เคียน ทำให้เขาได้รับรางวัลลูกโลกทองคำ, รางวัลไพรม์ไทม์เอมมีและรางวัลสมาคมนักแสดงภาพยนตร์และโทรทัศน์และได้คะแนนถึง 91% จากรอตเทนโทเมโทส์
ในประเทศไทย ภาพยนตร์ทางโทรทัศน์เรื่องนี้ถูกนำมาเผยแพร่และจัดจำหน่ายเป็นครั้งแรกในรูปแบบดีวีดีโดย แคททาลิสท์ อัลลายแอนซ์ (ประเทศไทย) จำกัด ในชื่อ "ขอฆ่าด้วยปราณี" และมีการเผยแพร่ผ่านระบบสตรีมมิงทางเอชบีโอในชื่อ "การุณยฆาต มาตรวัดความเป็นคน"
เหตุกราดยิงโบสถ์ในซัตเทอร์แลนด์สปริงส์

เหตุกราดยิงโบสถ์ในซัตเทอร์แลนด์สปริงส์  เกิดขึ้นเมื่อวันที่ 5 พฤศจิกายน 2017 ผู้ก่อการคือเดวิน แพทริก เคลลีย์ (Devin Patrick Kelley) ชายจากนิวฟราวน์เฟิลส์ รัฐเท็กซัส ก่อเหตุกราดยิงหมู่ที่โบสถ์บัปติสต์ที่หนึ่ง หรือ โบสถ์เฟิร์สแบปทิสต์ (First Baptist Church) ในเมืองซัตเทอร์แลนด์สปริงส์ รัฐเท็กซัส ส่งผลให้มีผู้เสียชีวิต 26 ราย ในจำนวนนี้หนึ่งรายตายทั้งกลม และมีผู้บาดเจ็บอีก 20 ราย ก่อนที่จะเสียชีวิตด้วยบาดแผลจากการยิงปืนที่เป็นผู้กระทำเอง เหตุการณ์นี้เป็นการกราดยิงหมู่ที่มีผู้เสียชีวิตมากที่สุดในประวัติศาสตร์รัฐเท็กซัส และเป็นอันดับที่ห้าในประวัติศาสตร์สหรัฐ เหตุกราดยิงนี้เป็นเหตุกราดยิงที่ร้ายแรงที่สุดในสหรัฐยุคใหม่ที่เกิดขึ้นในศาสนสถาน มากกว่าเหตุกราดยิงโบสถ์ที่ชาร์ลสตันในปี 2015 และเหตุฆาตกรรมหมู่ที่วัดพุทธที่แวดเดลล์ในปี 1991
เคลลีย์ไม่สามารถซื้อหรือมีอาวุธปืนครอบครองได้อย่างถูกต้องตามกฎหมายเนื่องจากถูกลงโทษด้วยความผิดฐานก่อความรุนแรงในครัวเรือนโดยศาลครอบครัวขณะมีตำแหน่งอยู่ในกองทัพอากาศสหรัฐ อย่างไรก็ตาม กองทัพอากาศผิดพลาดที่จะรายงานโทษดังกล่าวให้แก่เอฟบีไอ (FBI) เพื่อบันทึกในฐานข้อมูลศูนย์ข้อมูลอาชญากรรมแห่งชาติ ซึ่งจะใช้โดยระบบตรวจสอบอัตโนมัติในการห้ามบุคคลซื้ออาวุธปืน เหตุการณ์นี้ส่งผลให้กองทัพอากาศต้องทบทวนระบบของตน
การชูสามนิ้ว

การชูสามนิ้ว เป็นการแสดงสัญลักษณ์ด้วยมือ โดยชูนิ้วชี้ นิ้วกลาง และนิ้วนาง ประกบกัน ขณะที่กดนิ้วโป้งทับนิ้วก้อย เดิมเป็นสัญลักษณ์ที่ใช้ในหนังสือและภาพยนตร์ชุด "เกมล่าชีวิต" ของซูซานน์ คอลลินส์ ภายหลังได้รับการนำมาใช้ในหมู่ผู้สนับสนุนประชาธิปไตย หลัก ๆ ในประเทศไทย ต่อมาแพร่หลายไปยังฮ่องกง ประเทศพม่า และที่อื่น ๆ
ความเป็นมา.
สัญลักษณ์ดังกล่าวมีที่มาจาก "เกมล่าชีวิต" ชุดหนังสือและภาพยนตร์ของซูซานน์ คอลลินส์ ที่มีการประกบนิ้วชี้ กลาง และนาง ของมือซ้ายเข้าด้วยกันแล้วชูขึ้นฟ้าเป็นสัญลักษณ์ ปรากฏครั้งแรกใน "เกมล่าชีวิต" หนังสือและภาพยนตร์ลำดับแรกของชุด "เกมล่าชีวิต" ในคราวที่ตัวละคร แคตนิสส์ เอเวอร์ดีน แสดงสัญลักษณ์นี้ไว้อาลัยต่อพันธมิตรนาม รู เมื่อรูสิ้นชีพ ต่อมาใน "ปีกแห่งไฟ" หนังสือและภาพยนตร์ที่ลำดับที่สองของชุด "เกมล่าชีวิต" ชายชราผู้หนึ่งแสดงสัญลักษณ์นี้ท่ามกลามฝูงชนเพื่อสดุดีแคตนิสส์ระหว่างการออกตระเวนของผู้พิชิต และสัญลักษณ์ดังกล่าวก็กลายเป็นเครื่องสื่อถึงการปฏิวัติ พร้อม ๆ กับบทเพลง "มอกกิงเจย์" ที่แคตนิสส์บรรเลงด้วยการผิวปาก
ขบวนการประชาธิปไตยในเอเชีย.
ประเทศไทย.
สัญลักษณ์นี้กลายเป็นเครื่องสื่อถึงการสนับสนุนประชาธิปไตยในโลกจริงเป็นครั้งแรกหลังจากที่เกิดรัฐประหารในประเทศไทย พ.ศ. 2557 และคณะรักษาความสงบเรียบร้อยแห่งชาติ ผู้ก่อรัฐประหาร ได้ห้ามแสดงสัญลักษณ์ดังกล่าว นับแต่นั้น ผู้ประท้วงได้เพิ่มเติมความหมายเชิงสัญลักษณ์ให้แก่การชูสามนิ้ว โดยระบุว่า หมายถึง แนวคิดเรื่องเสรีภาพ เสมอภาค ภราดรภาพ ในการปฏิวัติฝรั่งเศส ภายหลัง ผู้ประท้วงใน พ.ศ. 2563 ได้นำสัญลักษณ์นี้กลับมาใช้อีก
ฮ่องกง.
มีการใช้สัญลักษณ์นี้อยู่หนึ่งครั้งในระหว่างขบวนการร่ม อันเป็นความเคลื่อนไหวทางการเมืองในช่วง พ.ศ. 2557 และผู้ประท้วงใน พ.ศ. 2557 นำสัญลักษณ์นี้กลับมาใช้ โดยได้รับแรงบันดาลใจจากผู้ประท้วงในประเทศไทยในช่วงเดียวกัน และยังขยายการใช้สัญลักษณ์นี้ออกไปเป็นเครื่องสื่อถึงการต่อต้านรัฐบาลจีน
พม่า.
สัญลักษณ์นี้ได้กลายเป็นเครื่องแสดงออกถึงการต่อต้านรัฐประหาร พ.ศ. 2564
กัมพูชา.
มูร สุขหัว อดีตรองหัวหน้าพรรคสงเคราะห์ชาติ เรียกร้องให้ผู้สนับสนุนฝ่ายค้านใช้สัญลักษณ์นี้แสดงความเป็นน้ำหนึ่งใจเดียวกับพม่าและแสดงการต่อต้านรัฐบาลชุดปัจจุบันของฮุน เซน กับทั้งพรรคประชาชนกัมพูชาของฮุน เซน การเรียกร้องดังกล่าวถูกผู้แทนพรรคประชาชนประณามว่า เป็นการบ่อนทำลายประเทศชาติ
จุดลงจอดออกเตเวีย อี บัตเลอร์

จุดลงจอดออกเตเวีย อี บัตเลอร์ เป็นพิกัดลงจอดของยานสำรวจดาวอังคาร"เพอร์เซเวียแรนส์"ในภารกิจมาร์ส 2020 ภายในหลุมอุกกาบาตเจซีโร ในวันที่ 18 กุมภาพันธ์ พ.ศ. 2564 บนดาวอังคาร ในวันที่ 5 มีนาคม พ.ศ. 2564 นาซา ได้ตั้งชื่อพิกัดตามกวีนิยายวิทยาศาสตร์ชื่อดัง ออกเตเวีย อี บัตเลอร์ ซึ่งถึงแก่กรรมเมื่อวันที่ 24 กุมภาพันธ์ พ.ศ. 2549 การลงจอดบนดาวอังคารใช้เวลาเกือบ 15 ปี จากวันที่เธอเสียชีวิต พิกัดของจุดลงจอดบนดาวอังคารคือ
คำอธิบาย.
หลุมอุกกาบาตเจซีโร ถูกเลือกใน พ.ศ.2564 ให้เป็นจุดลงจอดของยานสำรวจดาวอังคาร"เพอร์เซเวียแรนส์"และเฮลิคอปเตอร์"อินเจนูอิตี" ภายใต้ภารกิจมาร์ส 2020 โดยคิดว่าครั้งหนึ่งเคยท่วมไปด้วยน้ำ หลุมอุกกาบาตนี้มีตะกอนปากแม่น้ำรูปพัดที่อุดมไปด้วยดินเหนียว ทะเลสาบในหลุมอุกกาบาตเกิดขึ้นเมื่อเครือข่ายหุบเขาก่อตัวขึ้นบนดาวอังคาร นอกจากจะมีดินดอนสามเหลี่ยมปากแม่น้ำแล้ว หลุมอุกกาบาตยังแสดงแถบจุดและช่องกลับหัว จากการศึกษาสามเหลี่ยมปากแม่น้ำและร่องน้ำสรุปได้ว่าทะเลสาบในปล่องภูเขาไฟน่าจะก่อตัวขึ้นในช่วงที่มีการไหลบ่าของผิวน้ำอย่างต่อเนื่อง เนื่องจากเชื่อกันว่าทะเลสาบนี้มีอายุยาวนาน สิ่งมีชีวิตอาจพัฒนาขึ้นในหลุมอุกกาบาต สามเหลี่ยมปากแม่น้ำอาจใช้ระยะเวลาหนึ่งถึงสิบล้านปีในการก่อตัว
ออกเตเวีย อี บัตเลอร์.
ออกเตเวีย เอสเตียลล์ บัตเลอร์ (22 มิถุนายน พ.ศ. 2490 – 24 กุมภาพันธ์ พ.ศ. 2549) เป็นกวีนิยายวิทยาศาสตร์ชาวอเมริกัน ผู้ซึงเผยแพร่นิยายหลายเรื่องระหว่าง พ.ศ. 2519 ถึง 2541 เป็นผู้ได้รับรางวัลทั้งรางวัลฮิวโก และรางวัลเนบิวลาหลายครั้ง ใน พ.ศ. 2538 เธอเป็นนักเขียนนิยายวิทยาศาสตร์คนแรกที่ได้รับทุนแมกอาเธอร์
บัตเลอร์ตีพิมพ์นิยายเดี่ยว เรื่องสั้น บทความ และสุนทรพจน์ เธอเกิดและเติบโตในแพซาดีนา, รัฐแคลิฟอร์เนีย ตำแหน่งของห้องปฏิบัติการแรงขับเคลื่อนไอพ่นของนาซา ซึ่งจัดการโครงการยานสำรวจดาวอังคาร"เพอร์เซเวียแรนส์"
เคชิ

เคซีย์ ลูวอง (เกิดเมื่อวันที่ 4 พฤศจิกายน พ.ศ.2537) หรือที่รู้จักกันในนาม เคชิ (keshi) เป็นนักร้อง นักแต่งเพลง และโปรดิวเซอร์สัญชาติอเมริกัน เขาเป็นที่รู้จักเนื่องจากเสียงร้องและแนวเพลงของเขาที่เป็นเอกลักษณ์เฉพาะตัว เขามียอดสตรีมทั้งหมดมากกว่า500ล้านสตรีม ผลงานเพลงที่มีชื่อเสียงและเป็นที่รู้จักของเขามีมากมาย เช่น "Like I Need U" และ "2 soon"
ชีวิตวัยเด็ก.
เคชิ หรือชื่อจริง เคซีย์ ลูวอง เกิดที่ฮุสตัน,รัฐเท็กซัส พ่อและแม่ของเขาเป็นชาวเวียดนาม เขาใช้ชีวิตกับพ่อแม่ของเขาและเติบโตที่ซูการ์แลนด์ คนรอบตัวของเขามักจะเป็นคนเชื้อสายจีน เขาได้เรียนรู้การเล่นกีตาร์จากปู่ของเขาเมื่อเขามีอายุได้ 13 ปี และซ้อมเล่นดนตรีด้วยตัวเองจากตำราเพลงของปู่ของเขา เขาได้รับแรงจูงใจในการเล่นกีตาร์ของเขาเพราะเขาชอบดูรายการ Drake Bell ในนิกคาโลเดียนทีวี ในช่วงที่เขาเริ่มเล่นกีตาร์และแต่งเพลงอย่างจริงจัง เขากล่าวว่า จอห์น เมเยอร์ และ เอ็ด ชีแรนเป็นแรงบันดาลใจที่ยิ่งใหญ่ที่สุดของเขา 
เขาจบการศึกษาจากโรงเรียนมัธยมศึกษาสตีเฟน เอฟ. ออสติน ที่ซูการ์แลนด์ และจบการศึกษาปริญญาตรีด้านวิทยาศาสตร์การพยาบาลจากมหาวิทยาลัยเท็กซัส ออสติน จากนั้นเขาก็ทำงานเป็นบุรุษพยาบาลด้านมะเร็งวิทยาที่ศูนย์การแพทย์เท็กซัสเป็นเวลา 2 ปี
การทำงานด้านดนตรี.
ระหว่างที่เคซีย์ศึกษาในระดับมหาวิทยาลัย เขาได้ตั้งชื่อเล่นของตัวเองว่า เคชิ เนื่องจากเป็นชื่อที่เพื่อนๆมักจะเรียกแทนตัวเขา และเริ่มทำผลงานเพลงในซาวด์คลาวด์ เขาเรียนรู้วิธีการทำเพลงและประยุกต์เพลงด้วยตัวเองจากคลิปสอนดนตรีต่างๆจากยูทูป ในช่วงแรกๆเขาไม่มั่นใจในงานเพลงของเขาสักเท่าไร แต่ในความแตกต่างของแนวเพลงของเขานั้นทำให้เป็นแนวเพลงที่ลงตัวและเป็นที่นิยม แนวเพลงของเขาเป็นการผสมผสานระหว่างเสียงร้องที่นุ่มละมุนของเขากับเสียงกีตาร์และดนตรีโลไฟอันเป็นเอกลักษณ์เฉพาะตัว จากนั้นเขาจึงเริ่มรู้สึกภาคภูมิใจในผลงานเพลงของเขา และแนวดนตรีของเขาเริ่มเป็นที่ยอมรับมากขึ้น เขาได้ลาออกจากอาชีพบุรุษพยาบาลในปีพ.ศ. 2560 และเดินทางไปนิวยอร์กเพื่อเซ็นสัญญากับไอแลนด์เรคคอร์ดส์ เขาตระหนักดีว่า ตัวเขานั้นกลัวที่จะพลาดโอกาสมากกว่ากลัวที่จะล้มเหลว และในที่สุด เขาได้ปล่อยผลงานเพลงชิ้นแรกของเขาออกมา และมียอดผู้ฟังถึงหลักล้านคน 
เขากล่าวอีกว่า จอห์น เมเยอร์ ,แฟรงก์ โอเชี่ยน,เดอะไนน์ทีนเซเวนตีไฟฟ์,เดรค และไบรสัน ทิลเลอร์ คือส่วนหนึ่งของแรงบันดาลใจอันยิ่งใหญ่ในการทำผลงานดนตรีของเขา
สุมิตตา ดวงแก้ว

สุมิตตา ดวงแก้ว (ชื่อเล่น ฝ้าย; เกิด 28 พ.ศ. 2539) มีชื่อศิลปินว่า ฝ้ายคู้ดเกิร์ล  เป็นนักร้องและนักแสดงชาวไทย สังกัด D.U.M.B. Recordings ในเครือ วอร์นเนอร์ มิวสิค ไทยแลนด์ เธอเคยเป็นสมาชิกไอดอลทีมบีทรีของกลุ่มไอดอลหญิงบีเอ็นเคโฟร์ตีเอต
ประวัติ.
สุมิตตา ดวงแก้ว ชื่อเล่น ฝ้าย (เกิด 28 มิถุนายน พ.ศ. 2539) ฝ้ายเกิดที่จังหวัดเชียงใหม่ ฝ้ายศึกษาอยู่ที่โรงเรียนปรินส์รอยแยลส์วิทยาลัย และได้ย้ายมาอยู่ที่จังหวัดลำพูนช่วงประถมศึกษาที่โรงเรียนรพีเลิศวิทยา และได้ศึกษาต่อในระดับชั้นมัธยมศึกษาที่โรงเรียนจักรคำคณาทร จังหวัดลำพูน จากนั้นก็ได้เลือกเข้าเรียนคณะศิลปศาสตร์ มหาวิทยาลัยธรรมศาสตร์ และเป็นสมาชิกชมรมต่าง ๆ ในมหาวิทยาลัยธรรมศาสตร์ เช่น TU Folksong, ชมรมเต้น Higher Level, เชียร์ลีดเดอร์คณะศิลปศาสตร์รุ่นที่ 16 และเป็นทูตรักบี้ TU rugby ambassador ฝ้ายจบการศึกษาระดับปริญญาตรีมาด้วยเกียรตินิยมอันดับ 2
ฝ้ายได้เปลี่ยนชื่อจริงจาก สุมิตรา เป็น สุมิตตา เมื่อวันที่ 8 กุมภาพันธ์ พ.ศ. 2564 
การทำงาน.
ฝ้ายได้เปิดตัวเป็น 1 ในสมาชิกบีเอ็นเคโฟร์ตีเอตรุ่นที่ 2 อย่างเป็นทางการในวันที่ 17 กรกฎาคม พ.ศ. 2561 และได้ติดเซ็มบัตสึครั้งแรกในเพลง คิมิวะเมโลดี เธอคือ...เมโลดี้ วันที่ 23 ตุลาคม พ.ศ. 2561 ได้มีประกาศภาพยนตร์ของวงที่จะฉายกลางปี พ.ศ. 2562 ชื่อเรื่องว่า Where We Belong ที่ตรงนั้น มีฉันหรือเปล่า กำกับโดย คงเดช จาตุรันต์รัศมี ฝ้ายได้เป็น 1 ในนักแสดงสมทบโดยรับบทเป็น "หยก" ต่อมาฝ้ายก็ได้เป็น 1 ในสมาชิกที่ขึ้นโชว์ คอนเสิร์ตแบบเบิร์ดเบิร์ดโชว์ 2018 โดยขึ้นจัดที่ อิมแพ็ค เมืองทองธานี 
7 เมษายน พ.ศ. 2562 ได้มีการประกาศรายละเอียดอัลบั้มและสมาชิกเซ็มบัตสึในอัลบั้มลำดับที่ 2 ฝ้ายได้กลับมาติดเซ็มบัตสึอีกครั้งในเพลง Reborn ซึ่งเป็นเพลงรองที่อยู่ในอัลบั้มจาบาจา 24 สิงหาคม พ.ศ. 2562 ฝ้ายได้เป็น 1 ในสมาชิกในคอนเสิร์ต AKB48 Group Asia Festival 2019 in SHANGHAI ที่จัดขึ้นในเซี่ยงไฮ้ประเทศจีน โดยฝ้ายได้เล่นกีตาร์ในโชว์ครั้งนี้ 16 พฤศจิกายน พ.ศ. 2562 ฝ้ายได้เป็น 1 ในสมาชิกทีมบีทรี
19 เมษายน พ.ศ. 2563 ในงานการเลือกตั้งทั่วไปเซ็มบัตสึบีเอ็นเคโฟร์ตีเอต ประจำซิงเกิลที่ 9 ฝ้ายได้อันดับที่ 47 จากผลคะแนน 1,283 คะแนน ทำให้ฝ้ายได้เป็นเน็กซ์เกิร์ลสและมีส่วนร่วมในเพลง Wink wa 3 Kai ต่อมาได้มีประกาศรายชื่อนักแสดงซีรีส์ของทางช่อง GMM25 เรื่อง The Underclass ห้องนี้ไม่มีห่วย โดยฝ้ายเป็น 1 ในนักแสดงหลักโดยรับบทเป็น "แตม" และได้ออกอากาศทาง Netflix เมื่อวันที่ 5 กรกฎาคม พ.ศ. 2563 
ฝ้ายมีฐานะพ้นสภาพการเป็นสมาชิกวง BNK48 อย่างเป็นทางการ เมื่อวันที่ 18 มีนาคม พ.ศ. 2564 เนื่องจากทำผิดกฎระเบียบของบริษัทต้นสังกัด
จุดยืนทางการเมือง.
สุมิตตาแสดงจุดยืนสนับสนุนการประท้วงในประเทศไทย พ.ศ. 2563–2564 พร้อมกับเจนนิษฐ์ โอ่ประเสริฐ โดยเรียกตัวเองว่า "ไอดอลปลดแอก" และวิจารณ์ทั้งการปราบปรามผู้ชุมนุมประท้วงและการทำงานของรัฐบาลของประยุทธ์ จันทร์โอชา
หน่วยยามฝั่งญี่ปุ่น

หน่วยยามฝั่งญี่ปุ่น  เป็นหน่วยยามฝั่งของประเทศญี่ปุ่น
หน่วยยามฝั่งญี่ปุ่นประกอบด้วยกำลังพลประมาณ 13,700 คน และรับผิดชอบในการปกป้องแนวชายฝั่งของญี่ปุ่นภายใต้การกำกับดูแลของกระทรวงที่ดิน โครงสร้างพื้นฐาน การขนส่ง และการท่องเที่ยว หน่วยยามฝั่งญี่ปุ่นก่อตั้งขึ้นใน ค.ศ. 1948 ในฐานะหน่วยงานความปลอดภัยทางทะเล และได้รับชื่อภาษาอังกฤษดังปัจจุบันใน ค.ศ. 2000
คำขวัญของหน่วยยามฝั่งญี่ปุ่นคือ "ความเมตตากรุณาที่ชอบธรรม" (正義仁愛)
ประวัติ.
ในจักรวรรดิญี่ปุ่น การปฏิบัติการป้องกันชายฝั่งได้รับคำสั่งจากกองทัพเรือจักรวรรดิญี่ปุ่น แต่กองทัพเรือถูกยุบไปพร้อมกับการยอมจำนนของญี่ปุ่นในเดือนสิงหาคม ค.ศ. 1945 และความสามารถในการรักษาระเบียบการเดินเรือก็ลดลงอย่างมาก การค้าและการลักลอบขนส่งของเถื่อนได้เพิ่มขึ้นอย่างมากซึ่งแม้แต่โจรสลัดก็ยังมาปรากฏตัว การปรึกษาหารือระหว่างรัฐบาลญี่ปุ่นที่ต้องการฟื้นฟูความสามารถในการรักษาความปลอดภัยสาธารณะโดยเร็วที่สุดและฝ่ายสัมพันธมิตรที่ต้องการรักษาการปลดอาวุธของญี่ปุ่นต้องเผชิญกับความยากลำบาก แต่ใน ค.ศ. 1946 ได้มีการจัดตั้ง "กองบัญชาการควบคุมการเข้าเมืองอย่างผิดกฎหมาย" ในกระทรวงคมนาคม เนื่องจากมีการแพร่เชื้ออหิวาตกโรคไปยังเกาะคีวชูโดยผู้ลักลอบเข้าเมืองจากคาบสมุทรเกาหลีและกังวลว่าจะทำให้เกิดการปะทุของการติดเชื้ออย่างรุนแรง
การสูญพันธุ์สมัยโฮโลซีน

การสูญพันธุ์สมัยโฮโลซีน  บางครั้งเรียกว่า การสูญพันธุ์ครั้งใหญ่ครั้งที่ 6 (sixth mass extinction) หรือ การสูญพันธุ์สมัยแอนโทรโปซีน (Anthropocene extinction) เป็น การสูญพันธุ์ครั้งใหญ่ของสปีชีส์ที่ยังดำเนินอยู่ในสมัยโฮโลซีน (ในช่วงหลังบางครั้งเรียกว่าสมัยแอนโทรโปซีน) เพราะผลจากกิจกรรมของมนุษย์ โดยครอบคลุมถึงการสูญพันธุ์ของพืช และสัตว์ในหลายวงศ์ เช่น สัตว์เลี้ยงลูกด้วยนม นก สัตว์เลื้อยคลาน สัตว์สะเทินน้ำสะเทินบก ปลา สัตว์ไม่มีกระดูกสันหลังจำนวนมาก เป็นต้น ด้วยความเสื่อมโทรมอย่างแพร่หลายของพื้นที่ที่มีความหลากหลายทางชีวภาพสูงอย่างพืดหินปะการังหรือป่าฝน เชื่อกันว่าการสูญพันธุ์ส่วนใหญ่อาจ "ไม่ได้รับการบันทึก" เพราะสปีชีส์เหล่านั้นยังไม่ได้รับการค้นพบในช่วงที่มันสูญพันธุ์ หรือไม่มีใครรับรู้การสูญพันธุ์ของมัน อัตราการสูญพันธุ์ของสปีชีส์ในปัจจุบันได้รับการประเมินว่าสูงกว่าอัตราการสูญพันธุ์ที่มีภูมิหลังจากธรรมชาติประมาณ 100 ถึง 1,000 เท่า
การสูญพันธุ์สมัยโฮโลซีนรวมถึงการหายไปของบรรดาสัตว์บกขนาดใหญ่ที่รู้จักกันในชื่อ เมกาเฟานา (megafauna) ซึ่งเริ่มต้นตั้งแต่ยุคน้ำแข็งครั้งสุดท้ายสิ้นสุดลง เมกาเฟานาที่อยู่นอกแผ่นดินใหญ่ของแอฟริกาซึ่งไม่ได้มีวิวัฒนาการร่วมกับมนุษย์ได้รับการพิสูจน์ว่ามีความอ่อนไหวมากต่อการล่าเหยื่อแบบใหม่ และหลายสปีชีส์สูญพันธุ์ไปไม่นานหลังมนุษย์ยุคแรกเริ่มขยายเผ่าพันธุ์และล่าสัตว์ไปทั่วโลก (สปีชีส์ในแอฟริกาหลายสปีชีส์สูญพันธุ์ไปในสมัยโฮโลซีน แต่เมกาเฟานาในแผ่นดินใหญ่ไม่ค่อยได้รับผลกระทบมากจนกระทั่งไม่กี่ร้อยปีที่ผ่านมา โดยมีกรณียกเว้นไม่กี่กรณี) การสูญพันธุ์เหล่านี้เกิดขึ้นในช่วงรอยต่อระหว่างสมัยไพลสโตซีนกับสมัยโฮโลซีน บางครั้งจึงเรียกว่าการสูญพันธุ์ยุคควอเทอร์นารี
ทฤษฎีที่โด่งดังที่สุดคือ มนุษย์ล่าสปีชีส์เกินความจำเป็น แม้ว่าจะยังมีการโต้แย้งว่าการล่าเหยื่อของมนุษย์มีผลต่อการสูญพันธุ์มากเพียงใด แต่การลดลงของสปีชีส์จำนวนหนึ่งก็มีความสัมพันธ์กันโดยตรงกับกิจกรรมของมนุษย์ เช่น เหตุการณ์การสูญพันธุ์ในนิวซีแลนด์และฮาวาย นอกจากมนุษย์แล้ว การเปลี่ยนแปลงสภาพภูมิอากาศอาจเป็นปัจจัยขับเคลื่อนอย่างหนึ่งของการสูญพันธุ์ของเมกาเฟานาโดยเฉพาะในช่วงสิ้นสุดสมัยไพลสโตซีน
ในทางนิเวศวิทยานั้น มนุษย์ถือเป็น "ผู้ล่าเหยื่อขั้นสุดทั่วโลก" (global superpredator) ที่ไม่เคยปรากฏขึ้นมาก่อน โดยมนุษย์ล่าผู้ล่าเหยื่ออันดับสูงสุด (apex predator) วัยผู้ใหญ่เป็นเหยื่อตลอดมาและส่งผลกระทบต่อโซ่อาหารทั่วโลก มีการสูญพันธุ์ของสปีชีส์ในผืนแผ่นดินและมหาสมุทรทุกแห่ง โดยมีตัวอย่างสำคัญอยู่ในแอฟริกา เอเชีย ยุโรป ออสเตรเลีย อเมริกาเหนือและใต้ และหมู่เกาะขนาดเล็ก ในภาพรวม การสูญพันธุ์สมัยโฮโลซีนมีส่วนเชื่อมโยงกับผลกระทบของมนุษย์ต่อสิ่งแวดล้อม การสูญพันธุ์นี้ยังดำเนินต่อไปในคริสต์ศตวรรษที่ 21 จากการบริโภคเนื้อสัตว์ การจับปลาเกินขนาด และการกลายเป็นกรดของมหาสมุทร การลดลงของประชากรสัตว์สะเทินน้ำสะเทินบก เป็นตัวอย่างหนึ่งของความหลากหลายทางชีวภาพที่ลดลงทั่วโลก การเติบโตของประชากรมนุษย์และการบริโภคต่อหัวที่มากขึ้นถูกมองว่าเป็นตัวขับเคลื่อนหลักของการลดลงนี้
"รายงานการประเมินทั่วโลกว่าด้วยความหลากหลายทางชีวภาพและนิเวศบริการ" ซึ่งองค์การวิทยาศาสตร์และนโยบายระหว่างรัฐบาลว่าด้วยความหลากหลายทางชีวภาพและนิเวศบริการแห่งสหประชาชาติตีพิมพ์เผยแพร่ใน ค.ศ. 2019 ได้ตั้งสมมุติฐานว่ามีพืชและสัตว์ประมาณ 1 ล้านสปีชีส์เผชิญกับการสูญพันธุ์ภายในไม่กี่ทศวรรษด้วยผลจากการกระทำของมนุษย์ ตามรายงานฉบับดังกล่าวซึ่งเป็นผลการศึกษาสุขภาพของโลกที่ครอบคลุมมากที่สุดเท่าที่เคยมีมานั้น การดำรงอยู่ของมนุษย์อย่างเป็นระเบียบได้รับผลกระทบจากการทำลายระบบที่สนับสนุนสิ่งมีชีวิตบนโลกอย่างรวดเร็วขึ้นเรื่อย ๆ.
ทางหลวงชนบท นม.3059

ทางหลวงชนบท นม.3059 หรือ "สายแยก ทล. 201 (กม.ที่15+100) - บ้านห้วยบง" หรือ"ถนนห้วยทราย-ห้วยบง" เป็นทางหลวงชนบทที่เชื่อมต่อระหว่างอำเภอสีคิ้ว กับตำบลห้วยบง จังหวัดนครราชสีมา มีระยะทางทางตลอดทั้งสาย 25.634 กิโลเมตร เป็นถนนขนาด 2 ช่องจราจรไป-กลับ ตลอดทั้งสาย
ทางหลวงชนบท นม.4033

ทางหลวงชนบท นม.4033 หรือ "สายแยก ทล. 2256 (กม.ที่ 43+650) - บ้านช่องสำราญ" หรือ "ถนนหนองใหญ่-ช่องสำราญ" เป็นทางหลวงชนบทที่เชื่อมต่อระหว่างตำบลห้วยบง อำเภอด่านขุนทด กับอำเภอเทพารักษ์ จังหวัดนครราชสีมา มีระยะทางทางตลอดทั้งสาย 25.800 กิโลเมตร เป็นถนนขนาด 2 ช่องจราจรไป-กลับ ตลอดทั้งสาย
จังหวัดบุรีรัมย์ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2550

การเลือกตั้งสมาชิกสภาผู้แทนราษฎรจังหวัดบุรีรัมย์ พ.ศ. 2550 เป็นส่วนหนึ่งของการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2550 กำหนดให้มีขึ้นในวันที่ 23 ธันวาคม พ.ศ. 2550 โดยแบ่งเขตการเลือกตั้งออกเป็น 4 เขตเลือกตั้ง มีสมาชิกสภาผู้แทนราษฎรได้ 10 คน จำนวนที่นั่งเท่าเดิมจากการเลือกตั้งครั้งก่อนเมื่อปี พ.ศ. 2549 แต่ละเขตเลือกตั้งจะมีสมาชิกสภาผู้แทนราษฎรได้เขตละ 3 คน (สำหรับเขตเลือกตั้งที่ 1 และ 2) และ 2 คน (สำหรับเขตเลือกตั้งที่ 3 และ 4) 
ผลการเลือกตั้งแบบสัดส่วน.
คะแนนรวมทั้งหมดในกลุ่มจังหวัดที่ 4.
กลุ่มจังหวัดที่ 4 ประกอบไปด้วยจังหวัดร้อยเอ็ด จังหวัดยโสธร จังหวัดอุบลราชธานี จังหวัดศรีสะเกษ จังหวัดสุรินทร์ และจังหวัดบุรีรัมย์ จำนวน 6 จังหวัด
ผู้สมัครที่ได้รับการเลือกตั้งในกลุ่มจังหวัดที่ 4.
แต่ละกลุ่มจังหวัดมีสมาชิกสภาผู้แทนราษฎรกลุ่มละ 10 คน สำหรับกลุ่มจังหวัดที่ 4 แบ่งออกเป็นตามสัดส่วนคะแนนดังนี้
ผลการเลือกตั้งแบบแบ่งเขต.
เขตเลือกตั้งที่ 1.
เขตการเลือกตั้งที่ 1 ประกอบไปด้วยอำเภอนางรอง อำเภอละหานทราย อำเภอปะคำ อำเภอหนองกี่ อำเภอชำนิ อำเภอโนนสุวรรณ อำเภอโนนดินแดง อำเภอหนองหงส์ และอำเภอเฉลิมพระเกียรติ
เขตเลือกตั้งที่ 2.
เขตการเลือกตั้งที่ 2 ประกอบไปด้วยอำเภอประโคนชัย อำเภอสตึก อำเภอกระสัง อำเภอพลับพลาชัย และอำเภอบ้านกรวด
เขตเลือกตั้งที่ 3.
เขตการเลือกตั้งที่ 3 ประกอบไปด้วยอำเภอเมืองบุรีรัมย์ อำเภอห้วยราช อำเภอบ้านด่าน และอำเภอแคนดง
เขตเลือกตั้งที่ 4.
เขตการเลือกตั้งที่ 4 ประกอบไปด้วยอำเภอลำปลายมาศ อำเภอพุทไธสง อำเภอคูเมือง อำเภอนาโพธิ์ และอำเภอบ้านใหม่ไชยพจน์
การเลือกตั้งใหม่.
เขตเลือกตั้งที่ 1.
ในภายหลังประชุมคณะกรรมการการเลือกตั้ง (กกต.) มีมติสั่งเพิกถอนสิทธิเลือกตั้งของนายประกิจ พลเดช , นายพรชัย ศรีสุริยันโยธิน และนายรุ่งโรจน์ ทองศรี ว่าที่ ส.ส.เขต 1 จังหวัดบุรีรัมย์ พรรคพลังประชาชนเป็นเวลา 1 ปี (การแจกใบแดง) และมติดังกล่าวมีผลให้ กกต. ต้องสั่งเลือกตั้งใหม่ในเขตเลือกตั้งที่ 1 จังหวัดบุรีรัมย์ โดยกำหนดวันเลือกตั้งใหม่คือวันที่ 17 มกราคม 2551
ซึ่งในกรณีที่ถูกใบแดงและต้องเลือกตั้งใหม่ ผู้สมัครเดิมในเขตจากทุกพรรคจะเข้าสู่การเลือกตั้งใหม่อีกครั้งยกเว้นนายประกิจ พลเดช , นายพรชัย ศรีสุริยันโยธิน และนายรุ่งโรจน์ ทองศรี ทั้งนี้พรรคพลังประชาชนไม่สามารถส่งผู้สมัครคนใหม่ลงแทนได้
เส้นเก้าขีด

เส้นเก้าขีด  ซึ่งบ่อยครั้งยังเรียกว่า เส้นสิบขีด (ten-dash line) และ เส้นสิบเอ็ดขีด (eleven-dash line) หมายถึงเส้นแบ่งเขตอย่างหยาบ ๆ ที่สาธารณรัฐประชาชนจีน (จีน) และสาธารณรัฐจีน (ไต้หวัน) ใช้ในการอ้างสิทธิ์ของตนเหนือน่านน้ำส่วนใหญ่ของทะเลจีนใต้ พื้นที่ที่เป็นประเด็นพิพาทในทะเลจีนใต้ได้แก่ หมู่เกาะพาราเซล หมู่เกาะสแปรตลี และพื้นที่อื่น ๆ อีกหลายแห่งรวมทั้งเกาะปราตัชและเนินตื้นใต้ทะเลเวเรเกอร์ เนินตื้นใต้ทะเลแม็กเคิลส์ฟีลด์ และดอนทรายใต้น้ำสการ์บะระ การอ้างสิทธิ์ดังกล่าวครอบคลุมถึงพื้นที่โครงการถมทะเลของจีนในหมู่เกาะสแปรตลีที่เรียกว่า "กำแพงทรายใหญ่" หรือ "กำแพงทรายเมืองจีน" แม้จะได้ประกาศอ้างสิทธิ์อย่างคลุมเครือต่อที่สาธารณะใน พ.ศ. 2490 แต่ทั้งสาธารณรัฐประชาชนจีนและสาธารณรัฐจีนก็ยังไม่เคยยื่นคำร้องเพื่ออ้างสิทธิ์เหนือพื้นที่ดังกล่าวด้วยแนวเขตที่ชัดเจนอย่างเป็นทางการ (ณ พ.ศ. 2561)
แผนที่แรกเริ่มฉบับหนึ่งที่แสดงเส้นสิบเอ็ดขีดรูปตัวยูได้รับการตีพิมพ์เผยแพร่ในสาธารณรัฐจีน (ในขณะนั้น) เมื่อวันที่ 1 ธันวาคม พ.ศ. 2490 ขีดสองขีดในอ่าวตังเกี๋ยถูกลบออกในเวลาต่อมาตามคำสั่งของนายกรัฐมนตรีโจว เอินไหล ของจีน ทำให้เส้นดังกล่าวเหลือเพียงเก้าขีด นักวิชาการจีนกล่าวยืนยันในเวลานั้นว่าแผนที่ฉบับที่มีขีดเก้าขีดแสดงถึงขอบเขตสูงสุดของการอ้างสิทธิ์ทางประวัติศาสตร์เหนือทะเลจีนใต้ ใน พ.ศ. 2556 สาธารณรัฐประชาชนจีนได้เผยแพร่แผนที่ประเทศฉบับใหม่โดยเพิ่มขีดที่สิบลงไปในทะเลจีนตะวันออกซึ่งอยู่ทางทิศตะวันออกของเกาะไต้หวัน
เมื่อวันที่ 12 กรกฎาคม พ.ศ. 2559 ศาลอนุญาโตตุลาการที่ได้รับการจัดตั้งขึ้นตามอนุสัญญาสหประชาชาติว่าด้วยกฎหมายทะเล (อันคลอส) ตัดสินว่าการอ้างสิทธิ์ทางประวัติศาสตร์ของจีนเหนือพื้นที่ทางทะเล (ตรงข้ามกับดินแดนทางบกและน่านน้ำอาณาเขต) ภายในเส้นเก้าขีดไม่มีผลทางกฎหมายหากการอ้างนั้นเกินกว่าข้อจำกัดที่นิยามไว้ในอนุสัญญาฯ ข้อโต้แย้งประการหนึ่งคือจีนไม่เคยใช้อำนาจควบคุมน่านน้ำและทรัพยากรเหล่านี้แต่เพียงผู้เดียว นอกจากนี้ศาลยังชี้แจงว่าจะไม่ "... ชี้ขาดปัญหาว่าด้วยอำนาจอธิปไตยเหนือดินแดนทางบกใด ๆ และจะไม่กำหนดขอบเขตทางทะเลใด ๆ ระหว่างคู่กรณี" ทั้งรัฐบาลสาธารณรัฐประชาชนจีนและรัฐบาลสาธารณรัฐจีนไม่ยอมรับคำชี้ขาดดังกล่าว
แผ่นดินไหวในจังหวัดโอซากะ ค.ศ. 2018

แผ่นดินไหวในจังหวัดโอซากะ ค.ศ. 2018 (ญี่ปุ่น: 2018年大阪府北部地震 โรมาจิ: 2018-Nen Ōsakafu hokubu jishin) เป็นแผ่นดินไหวขนาดกลาง เกิดขึ้นเมื่อวันที่ 18 มิถุนายน ค.ศ. 2018 (พ.ศ. 2561) เวลา 07:58 น. ตามเวลามาตรฐานญี่ปุ่น แผ่นดินไหวมีขนาด 6.1 มีจุดศูนย์กลางทางตะวันออกเฉียงเหนือของนครโอซากะในเขตทากัตสึกิ ลึก 13 กิโลเมตร แรงสั่นสะเทือนจากแผ่นดินไหวเกิดขึ้นอย่างรุนแรงในจังหวัดและเขตเมืองใกล้เคียงของโอซากะและเกียวโต ทำให้บริการไฟฟ้าและแก๊สหยุดชะงักชั่วคราว 
แผ่นดินไหวดังกล่าวเกิดขึ้นในช่วงชั่วโมงเร่งด่วน ทำให้บริการรถไฟหยุดชะงักเป็นเวลาหลายชั่วโมง ท่อน้ำและบ้านเรือนเสียหายจากการแรงสั่นสะเทือน มีผู้เสียชีวิต 4 รายและรายงานผู้บาดเจ็บสาหัส 15 ราย ได้รับบาดเจ็บเล็กน้อย 419 ราย ในจำนวนผู้เสียชีวิตยังมีเด็กหญิงวัย 9 ขวบ ที่เสียชีวิตเนื่องจากกำแพงพังถล่มลงมาทับ ทางตอนเหนือของจังหวัดโอซากะ 
ผลกระทบต่อเมือง.
แผ่นดินไหวทำให้อาคารหลายแห่งและท่อน้ำใต้ดินเสียหายส่งผลกระทบให้ผู้อยู่อาศัยไม่มีน้ำใช้ และมีผู้ที่ต้องอยู่ศูนย์พักพิงหลังแผ่นดินไหวถึง 450 คน กระเบื้องหลังคา บ้าน วัด และศาลเก่าแก่ในโอซากะร่วงหล่นลงมาที่พื้นหลายแห่ง อาคาร 170,000 หลังในโอซากะเกิดเหตุไฟดับหลังแผ่นดินไหว แผ่นดินไหวยังทำให้บ้านเรือนกว่า 112,000 หลังในอิบารากิและทากัตสึกิ ขาดแก๊สหุงต้มเป็นเวลาหลายวัน แผ่นดินไหวครั้งนี้เกิดขึ้นใจกลางเมืองทำให้ความเสียหายมีจำนวนมาก
ผลกระทบต่อผู้คน.
มีผู้เสียชีวิตที่ได้รับการยืนยันแล้ว 4 รายซึ่งเป็นผลมาจากแผ่นดินไหว รวมถึงเด็กในทากัตสึกิ ที่ถูกกำแพงถล่มด้านนอกโรงเรียนประถม โดยกำแพงไม่เป็นไปตามข้อกำหนดด้านความปลอดภัย หัวหน้าเลขาธิการคณะรัฐมนตรีโยชิฮิเดะ ซูงะ ได้สั่งให้มีการตรวจสอบความปลอดภัยของโครงสร้างบล็อกคอนกรีตที่คล้ายกันในโรงเรียนต่าง ๆ ทั่วประเทศ นอกจากนี้ยังมีผู้ได้รับบาดเจ็บ 417 คนที่ได้รับการรักษาที่โรงพยาบาล
การตอบสนอง.
หลังเหตุการณ์แผ่นดินไหว รัฐบาลโดยนายกรัฐมนตรีชินโซ อาเบะได้ประกาศการช่วยเหลือและฟื้นฟู กองกำลังป้องกันตนเองญี่ปุ่นหลายชุดได้เดินทางไปมอบน้ำดื่มให้กับประชาชนตามคำร้องขอของหน่วยงานท้องถิ่น ความกลัวว่าจะเกิดดินถล่มจากฝนตกและอาฟเตอร์ช็อก ทำให้ประชาชนหลายร้อยคนต้องย้ายเข้าไปอยู่ในศูนย์พักพิงสาธารณะ
หลังเหตุการณ์มีข่าวลือทางออนไลน์เกี่ยวกับผู้ที่ไม่ใช่ชาวญี่ปุ่นก่ออาชญากรรมที่เป็นอันตรายเช่น การปล้นสะดมและการโจรกรรม ซึ่งปรากฏบนทวิตเตอร์และเว็บไซต์สื่อสังคมออนไลน์อื่น ๆ รัฐบาลท้องถิ่นและสำนักงานสิทธิมนุษยชนแห่งชาติเตือนว่า มีการแชร์ข้อมูลเท็จในช่วงเกิดภัยพิบัติ และหนังสือพิมพ์อาซาฮี ได้ตีพิมพ์บทบรรณาธิการที่วิจารณ์การแพร่กระจายความคิดเห็นที่แสดงความเกลียดชังโดยเปรียบเทียบกับข่าวลือที่คล้ายคลึงกันซึ่งเกิดขึ้นหลังจากแผ่นดินไหวครั้งใหญ่คันโต พ.ศ. 2466 ซึ่งส่งผลให้เกิดการจลาจลทางเชื้อชาติ